कांगड़ै इक “डोगरी-पहाड़ी लेखक सम्मेलन होआ हा जिस इच सर्वश्री रामलाल शर्मा, यश, मधुकर, अलमस्त ते अस आपूं उस सम्मेलन इच शामल होए हे, अगले रोज, रातीं जिसदी प्रधानता हिमाचल दे (उस समे दे) माल मन्त्री श्री लालचन्द ‘प्रार्थी’ होरें कीती ही। हिंदी दे नामी लेखक श्री यशपाल होर ते केई m.p ते m.l.p ते पंजाब दे मते सारे हिन्दी दे लेखक-कवि ते सैकड़े स्त्रोते शामल होए। सम्मेलन पहाड़ी ढलान उप्पर, खुल्ले खेत्रै च, चन्न-तारें दी छामां च होआ करदा हा। भर स्यालै दी ओह् करवाचौथ दी रात ही। हर कवि दा अपना रंग, अपना अंदाज हा। अधी रातीं अलमस्त होंदी बारी आई। उंदी अपना अवस्था, ढिल्ला पग्गड़ ते ढिलकड़ चाल दिक्खियै किश लोक उठो-बेही दे जक्को-तक्कें इच पेदे हे, जे अलमस्त होरें स्टेज उपर आइयै अपनी पहाड़ी रेहा च शुरू कीता—“जोबन ढली बो जाना...” सारी सुरबलं शांत होई गोई।